China gee groot ruimtetreë | Maroela Media
China gee groot ruimtetreë
Die Long Mars 7 word met die nuwe, kragtiger brandstof gelanseer (Foto: Christian Science Monitor)
China het pas sy kragtigste vuurpyl nóg gelanseer en die land se planne is goed op dreef om teen die einde van die volgende dekade op Mars te land.
Die vuurpyl, Long March 7, is die afgelope naweek gelanseer en is in staat om meer as 13 600 kg te dra. Die vuurpyl was onbeman en het later die naweek op die steppe van Binne-Mongolië geland.
China is vinnig besig om groot ruimtetreë te gee in vergelyking met ander lande en beplan om vanjaar nog sy tweede ruimtelaboratorium te lanseer, teen 2018 'n maanvoertuig op die agterkant van die maan te laat ry en teen 2020 'n voertuig op Mars neer te laat vir verkenning.
Volgens die Christian Science Monitor wil China ook teen 2020 reeds 200 ruimtetuie in wentelbane om die aarde hê en 30 lanserings per jaar uitvoer.
China het ook pas bekend gemaak hy het 'n nuwe soort brandstof ontwikkel waarmee sy jongste tuig pas gelanseer is. Die nuwe brandstof is meer volhoubaar en kragtig.
Kenners meen China en Japan maak nie meer bloot die ruimteprestasies van ander lande na nie, maar lewer self 'n bydrae tot die ontwikkeling van ruimtevaart.
Die land het reeds miljarde rande bestee aan sy ruimteprogramme en 'n rits prestasies behaal. Die eerste bemande vlug is in 2003 gelanseer en die eerste ruimtewandeling vir die land het in 2008 plaasgevind.